Driftsvejledning til pileanlæg

 

Deres spildevand afledes til et pileanlæg. Anlægget består af en bundfældningstank, en pumpebrønd og pileanlægget. Den vedlagte plan viser, hvor de enkelte dele er placeret. Anlægget er dimensioneret for XX personer, svarende til en vandmængde på YY liter pr. døgn.
Afløb fra køkken, bad og toilet er tilsluttet bundfældningstanken. I bundfældningstanken udskilles stoffer, der kan bundfældes og flyde op fra spildevandet. Der dannes derfor både bundslam og flydeslam i tanken. Slammet går i forrådnelse, og der dannes ildelugtende gasarter. 
For at opnå den bedste funktion af anlægget, bør denne driftsvejledning følges. 

· Tanken skal tømmes med en slamsuger mindst én gang om året. 

· Efter tømning skal tanken fyldes ¾ med vand. 

· Dækslet over tanken må ikke tildækkes, men skal være tilgængeligt for tilsyn og tømning. 

· Udluftningsrørets funktion må ikke hindres ved tildækning eller lignende. 

· Til bundfældningstanken må der ikke ledes kemikalier, der kan standse rådneprocessen f.eks. benzin, olie, terpentin, stærke kalkfjerningsmidler m.m. 

· Koldt vand i store mængder, f.eks. regnvand og drænvand, må ikke ledes til bundfældningstanken. 

· Ting, som ikke eller kun vanskeligt går i forrådnelse, bør ikke tilledes bundfældningstanken. Det kan f.eks. være kaffegrums, cigaretskod, klude, bleer, hygiejnebind m.m. 
Hvis kommunen ikke har fast tømningsordning, anbefaler undertegnede, at De tegner kontrakt med slamsugerfirmaet NN, Sugekoppen 7, 2800 Lyngby.
I pileanlægget sker der en nedbrydning og en fordampning af spildevandet. For at sikre den bedste drift af anlægget, skal følgende iagttages: 
· Dækslet på pumpebrønden må ikke tildækkes, men skal være tilgængeligt for inspektion. 

· Pumpebrønden efterses mindst én gang om året for at se, om der findes aflejringer i brønden. Evt. bundslam fjernes. 

· Pumpen tilses og kontrolleres i henhold til leverandørens anvisning, dog mindst hvert 2. år. 

· Funktionen af flyderkontakten kontrolleres mindst én gang om året. 

· Pileanlægget må ikke belastes med færdsel, så jorden komprimeres. 

· Fordelerrøret øverst i anlægget bør gennemskylles hvert 2. - 3. år for at undgå tilstopning med slam. 
· Det første år holdes anlægget helt fri for ukrudt. 

· Efter 1. vækstsæson efterplantes der, hvis en del af pilene er gået ud. 

· Efter første vækstsæson skæres halvdelen af pilene ned til ca. 0,15 m over jordoverfladen i januar/februar. 

· Nedskæring af pil skal altid ske på langs eller på tværs af anlægget.

· Efter anden vækstsæson skæres den anden halvdel ned. 

· Derefter kan vælges en høstcyklus på 2, 3 eller 4 år. 
Hvis vandstanden i december er 0,2 m over anlæggets overflade, skal vandet fjernes og køres til kommunens renseanlæg. 
Ca. hvert 5. – 10. år skal alt vandet tømmes ud af anlægget. Tømningen kan ske med slamsuger. Vandet køres til kommunens rensningsanlæg. 
For at finde ud af hvornår anlægget skal tømmes, bør følgende retningslinier følges: 

· Hvis pilen viser tegn på dårlig vækst i løbet af sommeren, udtages, så snart det er muligt, en vandprøve til måling af ledningsevne. 
· Ledningsevnen i vandet i pileanlægget måles hvert 5. år. Målingen gennemføres tidligt på efteråret, når der står 10-20 cm frit vand i bunden af anlægget. 
· Hvis ledningsevnen overstiger 7 mS/cm, anbefales det at tømme anlægget for vand via tømmebrønden og køre vandet til renseanlæg. For at have størst effekt, skal bortpumpningen ske tidligt på efteråret, når der står frit vand i bunden af anlægget. 
· Efter 1. tømning forventes det, at anlægget skal tømmes ca. hvert 5. år. 
Opstår der alligevel problemer med anlægget, er De velkommen til at kontakte undertegnede.
Dato, firma, underskrift (underskrevet af den autoriserede kloakmester).

